Dėl Pavojingų atliekų nukenksminimo baro

rekonstrukcijos ir modernizavimo Akademijos g. 7, Vilniuje

Namo Bajorų kelias 19 gyventojai prieštarauja, kad šalia gyvenamosios vietos būtų perdirbamos kenksmingos cheminės medžiagos. 

Chemijos institutas (Akademijos g. 7), priešingai nei teigiama PAV ataskaitoje, yra įsikūręs šalia naujo daugiaaukščių gyvenamųjų namų kvartalo Bajorų kalvos (žemėlapis pridedamas),  kuriame jau gyvena žmonės, yra įrengtas prekybos centras. 
Kvartalas Bajorų kalvos (http://www.bkalvos.lt/lt.php/apie-gyvenviete/aplinka/) yra suplanuotas ir pastatytas daug dėmesio skiriant gyventojų laisvalaikiui bei sveikam gyvenimo būdui:  įrengti pėsčiųjų takai, vaikų žaidimo aikštelės, žmonės turi galimybę aktyviai sportuoti. Šio kvartalo gyventojai savo gyvenamąją vieta pasirinko atsižvelgdami į minėtus privalumus, kurių neliktų arba jų panaudojimas taptų ne sveikatinančiu, o sveikatą žalojančiu, įrengus atliekų nukenksminimo barą.

Svarbu paminėti ir tai, kad didžiąją kvartalo gyventojų dalį sudaro jaunos šeimos, turinčios arba planuojančios turėti mažų vaikų, kurioms švarios, sveikos ir visapusiškai saugios aplinkos poreikis yra itin svarbus, o tai sunkiai suderinama su PAV ataskaitoje minimu teiginiu, kad: “į aplinkos orą per vėdinimo sistemos angas pateks neapskaitomi teršalų kiekiai“, kurių nei cheminė sudėtis nei poveikis nėra nustatyti.

Atkreiptinas dėmesys, kad kvartale yra planuojama įrengti ikimokyklinio ugdymo įstaigą. Pagal galiojančias higienos normas (HN Nr. 75:2002, 10 p.) ikimokyklinės įstaigos turi buti statomos teritorijose, kuriose triukšmas bei oro užterštumas neturi viršyti visuomenės sveikatos saugos norminiuose teisės aktuose nurodytų dydžių.  Šiuo atveju kyla grėsmė, kad dėl atliekų nukenksminimo baro planuojamos veiklos kvartale nebus įmanomas ikimokyklinės įstaigos įkūrimas arba saugi jos veikla, nes PAV ataskaitoje yra nurodoma, jog per metus bus apdorojama iki 300 tonų atliekų, o   galimi oro teršalų išsiskyrimai negali būti konkretizuoti dėl kintamos atliekų sudėties. Taigi, šiuo metu nėra realaus oro taršos įvertinimo, kurio neketinama daryti net ir pradėjus vykdyti veiklą, nes, kaip nurodoma PAV ataskaitoje, „Kiekvienu konkrečiu atveju prie paleidžiant technologinį procesą išsiskyrimai į aplinką bus įvertinti teoriškai“. Akivaizdu, kad tokiu atveju gyventojai ne tik neteks galimybės šalia namų turėti vaikų darželį, bet taip pat jų sveikatai iškils pavojus, nes suinteresuotos pusės – Chemijos instituto – pateikti teoriniai įvertinimai gali smarkiai skirtis nuo realios sukeliamos taršos. 
Mūsų nuogąstavimus ir abejones be kita ko patvirtina ir faktas, kad Pavojingų atliekų nukenksminimo barui ir jo veiklai jau buvo nepritarta 2008 metais, o taip pat neišduotas nei Vilniaus Regiono aplinkos apsaugos departamento, nei Valstybinio aplinkos sveikatos centro sutikimas. 

Atsižvelgdami į tai, kas išdėstyta, kategoriškai nesutinkame su numatoma pavojingų atliekų nukenksminimo baro rekonstrukcija ir modernizavimu Akademijos g. 7, Vilniuje.

PRIDEDAMA:

1) Vietovės žemėlapis, 1 lapas;

2) Gyvenvietės aprašymas, 1 lapas;

3) Pavojingų atliekų nukenksminimo baro rekonstrukcijai ir modernizavimui prieštaraujančių gyventojų sąrašas su parašais, ..... lapai.
Mes, žemiau pasirašiusieji, kategoriškai nesutinkame su numatoma pavojingų atliekų nukenksminimo baro rekonstrukcija ir modernizavimu Akademijos g. 7, Vilniuje.

